Kommissionens forordning (EF) nr. 1452/2003

af 14. august 2003

om videreførelse af undtagelsen i artikel 6, stk. 3, litra a), i Rådets forordning (EØF) nr. 2092/91 for bestemte arter af frø og vegetativt formeringsmateriale og om fastlæggelse af procedureregler og kriterier for denne undtagelse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 599/2003(2), særlig artikel 6, stk. 3, litra b), andet og tredje led, og

ud fra følgende betragtninger:

(1) Ifølge undtagelsen i artikel 6, stk. 3, i forordning (EØF) nr. 2092/91 kan medlemsstaterne give tilladelse til, at der i en overgangsperiode, som udløber den 31. december 2003, i økologisk produktion anvendes frø og vegetativt formeringsmateriale, som ikke er produceret efter den økologiske produktionsmetode, hvis producenterne er ude af stand til at skaffe økologisk produceret formeringsmateriale.

(2) Ifølge artikel 3 i forordning (EØF) nr. 2092/91 gælder også andre EF-bestemmelser, der er relevante for frø og vegetativt formeringsmateriale.

(3) Inden for økologisk landbrug er det et vigtigt princip at bevare den biologiske mangfoldighed, og det bør derfor sikres, at landbrugerne har et stort udvalg af kultivarer og sorter, herunder lokale kultivarer og sorter, at vælge imellem.

(4) Det står nu klart, at der efter den 31. december 2003 ikke vil være tilstrækkeligt store mængder økologisk produceret frø og vegetativt formeringsmateriale til rådighed af nogle af de arter, som dyrkes i EF.

(5) Det bør derfor fortsat være muligt at anvende ikke-økologisk frø og vegetativt formeringsmateriale, hvis de tilsvarende økologiske produkter ikke kan skaffes.

(6) For arter, hvoraf der fremover vil være tilstrækkeligt store mængder økologisk produceret frø eller vegetativt formeringsmateriale af et betydeligt antal sorter, bør det ikke være muligt at anvende ikke-økologisk frø eller vegetativt formeringsmateriale. Der bør derfor opstilles en liste over de arter, som ikke er omfattet af undtagelsen.

(7) Det bør overlades til medlemsstaterne at anvende undtagelsen for vegetativt formeringsmateriale, bortset fra læggekartofler, indtil der kan vedtages passende kriterier på EF-niveau.

(8) For at fremme øget produktion og anvendelse af økologisk frø og vegetativt formeringsmateriale bør der være større gennemsigtighed omkring udbuddet af og efterspørgslen efter disse produkter.

(9) Hver medlemsstat bør derfor sørge for, at der oprettes en database til registrering af økologisk producerede frø og læggekartofler, som opfylder de generelle kriterier for produktion af frø og vegetativt formeringsmateriale, og at brugerne har adgang til denne database. I den forbindelse bør der for at lette adgangen til oplysningerne udformes en ensartet model for den registreringsblanket, som leverandøren af frø eller læggekartofler skal bruge til registrering af frø eller læggekartofler i databasen.

(10) Hver medlemsstat bør sørge for, at der offentliggøres en rapport om de tilladelser, den har givet, til orientering for alle berørte parter, de øvrige medlemsstater og Kommissionen.

(11) Når systemet har fungeret i to år, bør det gennemgås grundigt med henblik på at vurdere, i hvilket omfang landbrugerne har anvendt økologisk produceret frø og vegetativt formeringsmateriale. I den forbindelse bør Kommissionen overveje, om der bør oprettes en database på EF-niveau.

(12) De i denne forordning fastsatte foranstaltninger er i overensstemmelse med udtalelse fra det udvalg, der er omhandlet i artikel 14 i forordning (EØF) nr. 2092/91 -

UDSTEDT FØLGENDE FORORDNING:

KAPITEL I GENERELLE REGLER

Artikel 1

Videreførelse af undtagelsen

1. Undtagelsen i artikel 6, stk. 3, litra a), i forordning (EØF) nr. 2092/91, ifølge hvilken de enkelte medlemsstater kan tillade anvendelse af frø eller vegetativt formeringsmateriale, som ikke er produceret efter den økologiske produktionsmetode, hvis betingelserne i samme artikel er opfyldt, videreføres efter den 31. december 2003 for arter, som ikke er optaget i bilaget til nærværende forordning.

I artikel 3 til 14 fastsættes procedureregler og kriterier for anvendelsen af den i første afsnit nævnte undtagelse for frø eller læggekartofler.

2. Bilaget til denne forordning anfører de arter, for hvilke det efter proceduren i artikel 14 i forordning (EØF) nr. 2092/91 er godtgjort, at der er tilstrækkeligt store mængder økologisk producerede frø eller læggekartofler af et betydeligt antal sorter til rådighed i alle dele af EF.

Der kan ikke i henhold til den i stk. 1 nævnte undtagelse gives tilladelse til at anvende arterne i bilaget, medmindre det er begrundet i et af de formål, som er nævnt i artikel 5, stk. 1, litra d).

Artikel 2

Definitioner

I forbindelse med denne forordning:

a) gælder definitionerne i forordning (EØF) nr. 2092/91

b) forstås ved "leverandør": en erhvervsdrivende, som afsætter frø eller læggekartofler til andre erhvervsdrivende.

KAPITEL II ANVENDELSE AF UNDTAGELSEN

Artikel 3

Anvendelse af ikke-økologiske frø og læggekartofler

Medlemsstaterne kan efter proceduren i artikel 5 give tilladelse til anvendelse af frø eller læggekartofler, som ikke er produceret efter den økologiske produktionsmetode, forudsat at disse frø eller læggekartofler:

a) ikke er behandlet med andre plantebeskyttelsesmidler end dem, der er godkendt til behandling af frø i bilag II, del B, i forordning (EØF) nr. 2092/91, medmindre medlemsstatens kompetente myndighed af hensyn til plantesundheden og i overensstemmelse med Rådets direktiv 2000/29/EF(3) har foreskrevet kemisk behandling af alle sorter af en bestemt art i det område, hvor frøene eller læggekartoflerne skal anvendes, og

b) er produceret uden anvendelse af genetisk modificerede organismer og/eller produkter afledt af sådanne organismer.

Artikel 4

Myndigheder eller organer, der kan give tilladelser

De kontrolmyndigheder eller -organer, der er nævnt i artikel 9 i forordning (EØF) nr. 2092/91, er ansvarlige for at give de tilladelser, der er nævnt i nærværende forordnings artikel 5, medmindre medlemsstaten udpeger andre myndigheder eller organer, som den selv fører tilsyn med.

Artikel 5

Betingelser for at give tilladelser

1. Der kan kun gives tilladelse til at anvende frø eller læggekartofler, som ikke er produceret efter den økologiske produktionsmetode, i følgende tilfælde:

a) hvis ingen sort af de arter, som brugeren ønsker at anvende, er registreret i databasen

b) hvis ingen leverandør kan levere frøene eller læggekartoflerne inden såning og plantning, når brugeren har bestilt frøene eller læggekartoflerne i rimelig tid

c) hvis den sort, som brugeren ønsker at anvende, ikke er registreret i databasen, og brugeren kan godtgøre, at ingen af de registrerede alternativer inden for samme art er egnede, og at tilladelsen derfor er af afgørende betydning for hans produktion

d) hvis det kan begrundes med, at materialet skal anvendes i forbindelse med forskning, test som led i små markforsøg eller sortsbevarelse godkendt af den kompetente myndighed i medlemsstaten.

2. Tilladelsen skal gives, inden afgrøden sås.

3. Tilladelsen gives kun til individuelle brugere for én sæson ad gangen, og den myndighed eller det organ, som er ansvarlig for tilladelserne, skal registrere de mængder frø eller læggekartofler, der er ansøgt om.

4. Uanset stk. 3, kan den kompetente myndighed i medlemsstaten give alle brugere en generel tilladelse for en bestemt

- art, hvis og så længe betingelsen i stk. 1, litra a), er opfyldt, eller

- sort, hvis og så længe betingelserne i stk. 1, litra c), er opfyldt.

Sådanne tilladelser skal angives klart og tydeligt i databasen.

5. Der må kun gives tilladelser i de perioder, hvor databasen opdateres, jf. artikel 7, stk. 3.

KAPITEL III REGLER FOR REGISTRERING AF ØKOLOGISKE FRØ ELLER LÆGGEKARTOFLER

Artikel 6

Database

1. Hver medlemsstat sørger for, at der oprettes en elektronisk database til registrering af de sorter af frø eller læggekartofler produceret efter den økologiske produktionsmetode som omhandlet i artikel 6, stk. 2, i forordning (EØF) nr. 2092/91, der er til rådighed på dens område.

2. Databasen administreres enten af den kompetente myndighed i medlemsstaten eller af en myndighed eller et organ udpeget hertil af medlemsstaten, i det følgende benævnt "databaseadministrator". Medlemsstaten kan også udpege en myndighed eller et privat organ i en anden medlemsstat.

3. Hver medlemsstat underretter Kommissionen og de øvrige medlemsstater om, hvilken myndighed eller hvilket organ der er udpeget til at administrere databasen.

Artikel 7

Registrering

1. Sorter, hvoraf der er økologisk producerede frø eller læggekartofler til rådighed, registreres i databasen efter anmodning fra leverandøren.

2. En sort, som ikke er registreret i databasen, anses for ikke at være til rådighed i forbindelse med anvendelsen af artikel 5 i denne forordning.

3. Hver medlemsstat beslutter for hver art eller artsgruppe, der dyrkes på dens område, i hvilken periode i løbet af året der skal foretages en regelmæssig opdatering af databasen. Disse oplysninger skal være registreret i databasen.

Artikel 8

Betingelser for registrering

1. For at der kan foretages en registrering, skal leverandøren kunne:

a) dokumentere, at han selv eller, hvis leverandøren udelukkende handler med færdigpakkede frø eller læggekartofler, den foregående erhvervsdrivende har været omfattet af kontrolordningen i artikel 9 i forordning (EØF) nr. 2092/91

b) dokumentere, at de frø eller læggekartofler, der skal bringes på markedet, opfylder de generelle krav til frø og vegetativt formeringsmateriale

c) stille alle de oplysninger til rådighed, som kræves ifølge artikel 9 i nærværende forordning, og opdatere disse oplysninger efter anmodning fra databaseadministratoren, eller så snart en opdatering er nødvendig, for at sikre, at oplysningerne fortsat er pålidelige.

2. Databaseadministratoren kan efter aftale med medlemsstatens kompetente myndighed afvise en leverandørs ansøgning om registrering eller slette en allerede godkendt registrering, hvis leverandøren ikke opfylder kravene i stk. 1.

Artikel 9

Registrerede oplysninger

1. Databasen skal for hver registreret sort og hver leverandør mindst indeholde følgende oplysninger:

a) artens videnskabelige navn og sortsbetegnelsen

b) navn og andre oplysninger, der er relevante for at få kontakt med leverandøren eller dennes repræsentant

c) i hvilket område leverandøren kan levere frøene eller læggekartoflerne til brugeren inden for den normale leveringstid

d) i hvilket land eller hvilken region sorten er afprøvet og godkendt til optagelse i den fælles sortsliste over landbrugsplantearter eller grøntsagsarter

e) fra hvilken dato frøene eller læggekartoflerne vil være til rådighed

f) navnet og/eller kodenummeret på det kontrolorgan eller den kontrolmyndighed, der har til opgave at kontrollere den erhvervsdrivende, jf. artikel 9 i forordning (EØF) nr. 2092/91.

2. Hvis nogen af de registrerede sorter ikke længere er til rådighed, skal leverandøren straks underrette databaseadministratoren. Ændringerne skal registreres i databasen.

3. Ud over oplysningerne i stk. 1 skal databasen indeholde en liste over de arter, der er anført i bilaget.

Artikel 10

Adgang til oplysninger

1. Der skal være gratis internetadgang til oplysningerne i databasen for brugerne af frø eller læggekartofler og for offentligheden. De enkelte medlemsstater kan beslutte, at brugere, der er registreret efter artikel 8, stk. 1, litra a), i forordning (EØF) nr. 2092/91, på anmodning kan få en dataudskrift vedrørende en eller flere artsgrupper fra databaseadministratoren.

2. Medlemsstaterne sørger for, at alle brugere, der er registreret efter artikel 8, stk. 1, litra a), i forordning (EØF) nr. 2092/91, mindst en gang om året informeres om systemet og om, hvordan de finder oplysninger i databasen.

Artikel 11

Registreringsgebyr

For hver registrering kan der opkræves et gebyr, som skal svare til omkostningerne ved oprettelse og vedligeholde af oplysningerne i databasen. Den kompetente myndighed i medlemsstaten skal godkende størrelsen af det gebyr, som opkræves af databaseadministratoren.

KAPITEL IV RAPPORT OG AFSLUTTENDE BESTEMMELSER

Artikel 12

Årlig rapport

1. De myndigheder eller organer, som er udpeget til at give tilladelser efter artikel 4, skal registrere alle tilladelser og videreformidle disse oplysninger i en rapport til medlemsstatens kompetente myndighed og til databaseadministratoren.

Rapporten skal for hver art, som der er givet tilladelse for efter artikel 5, stk. 1, indeholde følgende oplysninger:

a) artens videnskabelige navn og sortsbetegnelsen

b) begrundelsen for tilladelsen angivet ved en henvisning til artikel 5, stk. 1, litra a), b), c) eller d)

c) det samlede antal tilladelser

d) den samlede mængde frø eller læggekartofler

e) kemisk behandling af hensyn til plantesundheden, jf. artikel 3, litra a).

2. For tilladelser efter artikel 5, stk. 4, skal rapporten indeholde de oplysninger, der er nævnt i stk. 1, litra a), og oplysning om, hvilken periode tilladelserne gjaldt.

Artikel 13

Sammenfattende rapport

Hvert år inden den 31. marts skal medlemsstatens kompetente myndighed samle rapporterne og sende en sammenfattende rapport med oplysninger om alle de tilladelser, som medlemsstaten gav det foregående kalenderår, til Kommissionen og de øvrige medlemsstater. Rapporten skal indeholde de i artikel 12 specificerede oplysninger. Oplysningerne skal offentliggøres via databasen. Den kompetente myndighed kan uddelegere arbejdet med at samle rapporterne til databaseadministratoren.

Artikel 14

Oplysninger efter anmodning

Efter anmodning fra en medlemsstat eller Kommissionen skal de øvrige medlemsstater eller Kommissionen have nærmere oplysninger om de enkelte tilladelser, der er givet.

Artikel 15

Revision

Inden den 31. juli 2006 undersøger Kommissionen, i hvilket omfang der er økologisk produceret frø eller vegetativt formeringsmateriale til rådighed, i hvilket omfang det anvendes, og i hvilken udstrækning denne forordning reelt anvendes, og foretager, hvis det er nødvendigt, passende ændringer.

Artikel 16

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. januar 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. august 2003.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EUT L 85 af 2.4.2003, s. 15.

(3) EFT L 169 af 10.7.2000, s. 1.

BILAG

Kommissionen undersøger nu sammen med medlemsstaterne dette emne med henblik på at etablere en liste over arter, der kan inkluderes i bilaget i overensstemmelse med udtalelse fra det udvalg, der er omhandlet i artikel 14 i forordning (EØF) nr. 2092/91.